Marjun Syderbø Kjelnæs hevur í nýggju bók síni“ Sum rótskot” aftur víst okkum, hvussu væl hon dugir at lýsa viðkomandi evni á ein fangandi hátt. Hon viðger evni sum veðurlagskreppu, hjúnaskilnað, samkyndleika og álvarsama sjúku so livandi, at lesarin kann ikki annað enn gerast ávirkaður. Málsliga er bókin sera væl frágingin, hóast har eru nógv ensk orð, sum tey ungu nýta í dag. Tey fella væl inn í tekstin, og uttan at tað gerst ónatúrligt, gera tey hann tíðarbæran. Bókin er háaktuell føroysk samtíðarskaldsøga, sum tekur ungdómin í álvara. Ein bergtagandi og týdningarmikil søga um ein bólk av eldhugaðum og virkisfúsum føroyskum tannáringum, sum skilja, at tey eisini eru ein partur av heiminum, og sum vilja taka sín part av ábyrgdini fyri at broyta heimin til tað betra. Rakel Helmsdal Rakel Helmsdal megnar við sermerktu myndabók síni“ Loftar tú mær“ at gera eitt tungt evni lættari at tosa um. Hegnisliga leiðir hon okkum til kjarnan í søguni við at lata okkum fylgja teimum trimum systkjunum í bókini-einum í senn-fram til avgerandi løtuna. Langomman er júst deyð, og tey trý systkini syrgja hana á hvør sín hátt. Myndirnar í bókini eru heilt serligar. Ljósið og myrkrið eru við til at skapa eitt lætt, tó syrgið, huglag, sum ongantíð gerst tungt. Sermerktu og sjáldsomu figurarnir geva myndunum ein ævintýrkendan dám, sum letur upp fyri nógvum góðum práti saman við barninum. Rakel hevur sjálv myndprýtt bókina, sum er sera vøkur og væl frágingin.